b'\n_START_ARTICLE_\nKonstantin Stanislavskij\n_START_SECTION_\nLiv og arbeid\n_START_PARAGRAPH_\nKonstantin Stanislavskij ble f\xc3\xb8dt i Moskva i 1863 og jobbet hele livet innenfor teateret. Sammen med kollegaen Vladimir Nemirovitsj-Dantsjenko dannet han i 1898 Moskva kunstnerteater, som ble kjent gjennom oppsetninger av Anton Tsjekovs skuespill. Stanislavskij skapte ogs\xc3\xa5 en praktisk metode og teori for skuespillere som ville utvikle en troverdig rollefigur \xc2\xabinnenfra\xc2\xbb i motsetning til gjennom ytre, p\xc3\xa5tatte gester. _NEWLINE_I 1936 mottok Stanislavskij Leninordenen, Sovjetunionens h\xc3\xb8yeste sivile utmerkelse.\n_START_SECTION_\nStanislavskijs metode for skuespilleroppl\xc3\xa6ring\n_START_PARAGRAPH_\nOppl\xc3\xa6ring av skuespillere etter Stanislavskijs ideer blir ofte bare kalt \xc2\xabmetoden\xc2\xbb etter det amerikanske \xc2\xabthe method\xc2\xbb. For ham var innlevelse et av de viktigste prinsippene. Tidligere hadde skuespillerkunsten v\xc3\xa6rt preget av stive, maskepregede og stereotype fremstillinger av f\xc3\xb8lelser og skikkelser. Stanislavskij ville isteden at ut\xc3\xb8verne skulle finne fram til og uttrykke ekte f\xc3\xb8lelser og opplevelser. If\xc3\xb8lge \xc2\xabmetoden\xc2\xbb skal derfor skuespillerne g\xc3\xa5 s\xc3\xa5 inn i rollene at de f\xc3\xb8ler seg som rollefigurene. P\xc3\xa5 grunn av denne holdningen blir ofte begrepet innf\xc3\xb8ling knyttet til Stanislavskijs skuespilleroppl\xc3\xa6ring. Grunnlaget for en slik rolleidentifikasjon er \xc3\xa5 analysere dramateksten og bestemme rollefigurens livssituasjon, bakgrunn og \xc3\xb8nsker. I tillegg m\xc3\xa5 skuespilleren klargj\xc3\xb8re hva og hvem som hindrer rollefiguren i \xc3\xa5 oppn\xc3\xa5 m\xc3\xa5let sitt. Alt dette m\xc3\xa5 sees i forhold til grunntanken i stykket som helhet. Slik vil hovedideen i stykket prege alle detaljer i framf\xc3\xb8relsen. Mot slutten av livet var Stanislavskij spesielt opptatt av fysiske handlinger som en inngangsport til troverdig spill, og ogs\xc3\xa5 improvisasjon. For Bertolt Brecht, den andre store teaterteoretikeren i forrige \xc3\xa5rhundre, var m\xc3\xa5let mer \xc3\xa5 f\xc3\xa5 tilskueren til \xc3\xa5 tenke enn \xc3\xa5 f\xc3\xb8le. _NEWLINE_Stanislavskij fortsatte \xc3\xa5 utvikle sitt system fram til sin d\xc3\xb8d i 1938. Han skrev flere b\xc3\xb8ker, den mest kjente er trolig \xc2\xabEn skuespillers arbejde med sig selv\xc2\xbb i to bind. Ingen av b\xc3\xb8kene er oversatt til norsk, men de kan leses p\xc3\xa5 svensk, dansk eller engelsk._NEWLINE_Stanislavskijs metode forveksles ofte med Lee Strasbergs method acting som ble utviklet i 1930-\xc3\xa5rene. Disse to systemene har mange fellestrekk, men er ogs\xc3\xa5 forskjellige p\xc3\xa5 mange punkter.'